-Հայաստանում սկսվում է իմ մասնագիտական երկրորդ հանգրվանը: Տիկինս՝ Ֆրիդան, բանասեր է: 2004-ին երկուսիս համար առիթ ստեղծվեց գալ այստեղ և ավելի կատարելագործվել մեր մասնագիտություններում. թեև 1993-ին իմ ծննդավայրում արդեն մենահամերգ ունեցել էի: Դա էլ ինձ ավելի պատասխանատու դարձրեց, և ես ավելի բծախնդիր եղա ինքս իմ հանդեպ: Երբ եկա Հայաստան, ընդունվեցի Կոմիտասի անվան պետական կոնսերվատորիա, որտեղ դարձյալ սովորեցի խմբավարական բաժնում, բայց դրան զուգահեռ նաև անհատական պարապմունքների մասնակցեցի հանրահայտ օպերային երգիչ Բարսեղ Թումանյանի մոտ: Հետագայում «Շարական» անսամբլի մեներգիչ դարձա, այնուհետև սկսեցի երգել Մենակատարների արական համույթում (խմբավար՝ Դանիել Երաժիշտ, գեղարվեստական ղեկավար՝ Մհեր Նավոյան): 2007 թվականին մենահամերգ ունեցա: Ամեն տարի Երևանում համերգներ եմ տալիս: Այս տարի հունիսի 29-ին Կոմիտասի անվան կամերային երաժշտության տանը տեղի կունենա իմ մենահամերգը՝ նվիրված Հայաստանի առաջին հանրապետության 100-ամյակին: